Víkingar unnu stórt og Skagamenn fallnir Skagamenn eru fallnir úr Pepsídeildinni og spila í 1. deild næsta sumar , en Víkingur Ólafsvík á ennþá möguleika að halda sæti sínu í efstu deild . Víkingar unnu stórsigur á ÍA á Akranesvelli í kvöld , 5 : 0 , á sama tíma og Þórsarar og Keflvíkingar gerðu 2 : 2 jafntefli á Akureyri . Skagamenn byrjuðu þokkalega í leiknum í kvöld og virtust hafa trú á verkefninu til að byrja með . Þeir fengu betri færi á fyrstu mínútunum en gestirnir og markið virtist hreinlega liggja í loftinu þegar Garðar Gunnlaugsson fékk í tvígang góð færi . En Víkingar voru fastir fyrir og í stað þess að ÍA næði að skora skoruðu þeir í tvígang með stuttu millibili . Fyrst Antonio Mossi beint úr aukaspyrnu á 17. mínútu og síðan Thorres Tena af stuttu færi tveimur mínútum síðar . Þá virkaði Skagavörnin ansi sofandaleg . Skagamenn urðu einum leikmanni færri á 37. míntútu þegar Arnar Már Guðjónsson fékk að líta sitt annað gula spjald í leiknum og þar með rautt . Víkingar gerðu síðan nánast út um leikinn á markamínútunni þeirri 43. þegar Francisko Insa bætti við þriðja markinu og 3 : 0 var því staðan í hálfleik . Skagamann komu ekki til síðari hálfleiks af nógu miklum krafti og nokkuð jafnræði var með liðunum , en gestirnir þó með undirtökin . Þeir gerðust aðgangsharðari þegar á leið og það skilaði þeim tveimur mörkum til viðbótar . Alfreð Hjaltalín fékk stungu inn fyrir Skagavörnina á 57. mínútu , lék framhjá Gísla Páli og renndi boltanum í markið . Síðasta mark Víkinga var ekki ósvipað . Það kom á 88. mínútu og var Guðmundur Magnússon þar að verki . Þessi fimm mörk Víkinga í kvöld gætu reynst þung á metum á lokasprettinum þar sem markamunur gæti ráðið sætaskipan í lokin . Víkingar mæta í næstu umferð nk. sunnudag Fylki í Árbænum , á sama tíma og Akurnesingar sækja Þór heim á Akureyri . Víkingar eru sem fyrr í 11. sæti deilarinnar með 17 stig . Þór er þar fyrir ofan með 18 stig . Fylkir er í 9. sæti með 20 stig og Keflvíkingar í áttunda stætinu með 21 stig . Öll þessi lið gætu fylgt ÍA niður í 1. deildina , en Skagamenn eru aðeins með átta stig og fallnir eins og áður segir .